ΓΡΑΠΤΗ ΕΡΩΤΗΣΗ E-3706/97 υποβολή: Cristiana Muscardini (NI) προς την Επιτροπή (19 Νοεμβρίου 1997)

Θέμα: Σπογγώδης εγκεφαλοπάθεια βοοειδών (BSE) και δημόσια κτηνιατρική υγεία

Ο κανονισμός που ρυθμίζει τον τομέα μεταποίησης των ζωϊκών καταλοίπων (rendering) έχει υποστεί αλλεπάλληλες και εντός βραχέος χρονικού διαστήματος τροποποιήσεις σε βάθος. Η εντύπωση που δίνεται από την πολλαπλότητα των ορισμών και την πολυπλοκότητα των κανόνων, είναι ότι μέτρα τέτοιας εμβέλειας επηρεάζονται σε μεγάλο βαθμό από στοιχεία όχι πάντοτε υποστηρίξιμα επιστημονικώς. Η επιδημιολογική κατάσταση της BSE παρουσιάζει μεγάλες διαφορές μεταξύ των διαφόρων κρατών μελών και το σύστημα ελέγχων διαφέρει από χώρα σε χώρα. Θα έπρεπε επομένως να πραγματοποιηθεί ξεχωριστή αξιολόγηση των μέτρων που πρέπει να ληφθούν, ανάλογα με τις επιπτώσεις της ασθένειας στις διάφορες χώρες.

Υπό το πρίσμα των ανωτέρω δεν θεωρεί η Επιτροπή:

1. ότι θα μπορούσε πιθανώς να τροποποιηθεί η απόφαση 97/534 ((ΕΕ L 216 της 8.8.1997, σελ. 95.)) βάσει κριτηρίων που θα θέτουν κατά προτεραιότητα ως στόχο έναν όλο και πιο αποδεκτό για τη δημόσια υγεία κίνδυνο, βασιζομένων όμως συγκεκριμένα σε αιτιολογήσιμα από τεχνική άποψη στοιχεία, καθώς και μέτρα δημόσιας υγείας που θα προβλέπονται και θα υιοθετούνται κατ' αποτελεσματικό τρόπο σε όλους τους κρίκους της αλυσίδας;

2. ότι οι ζωοτροφές από πρώτες ύλες προερχόμενες από υγιή ζώα η σφαγή των οποίων πραγματοποιείται με όλους τους κανόνες (χαμηλού κινδύνου) θα έπρεπε να τυγχάνουν κατεργασίας σύμφωνα με προσδιορισμένες διαδικασίες (κατεργασία υπό πίεση);

3. ότι η καταστροφή δια της καύσεως - ή με εναλλακτικούς τρόπους - όλων των νεκρών ζώων ή εν πάση περιπτώσει του οτιδήποτε είναι «υψηλού κινδύνου» πρέπει να διατηρηθεί;

4. ότι οι κανονικά εξουσιοδοτημένες εγκαταστάσεις πρέπει σαφώς να ασχολούνται με τη μία ή την άλλη δραστηριότητα;

5. ότι η χορήγηση ζωϊκών αλεύρων στα βοοειδή πρέπει να απογορευθεί;

Απάντηση του κ. Fischler εξ ονόματος της Επιτροπής (16 Ιανουαρίου 1998)

1. Η Επιτροπή γνωρίζει τα προβλήματα ερμηνείας και εφαρμογής της απόφασης 97/534/ΕΚ της Επιτροπής της 30ής Ιουλίου 1997 σχετικά με την απαγόρευση της χρήσης υλικών που παρουσιάζουν κίνδυνο από άποψη μεταδοτικών σπογγωδών εγκεφαλοπαθειών. Τον Δεκέμβριο του 1997, η Επιτροπή κατέθεσε στη Μόνιμη Κτηνιατρική Επιτροπή πρόταση τροποποίησης της εν λόγω απόφασης, η οποία δεν έτυχε ανάλογης υποστήριξης από τα κράτη μέλη. Κατά συνέπεια, η Επιτροπή ανέβαλε την εφαρμογή της σχετικής απόφασης ως την 1η Απριλίου του 1998, προκειμένου να παρατείνει το χρόνο μελέτης των πρόσφατων επιστημονικών προτάσεων της Επιστημονικής Συντονιστικής Επιτροπής, και να προετοιμάσει τροποποίηση της εν λόγω απόφασής. Ωστόσο, οποιαδήποτε τροποποίηση θα πρέπει να συμφωνεί με τις σχετικές επιστημονικές προτάσεις.

2. Η απόφαση 96/449/ΕΚ της Επιτροπής της 18ης Ιουλίου 1996 περί εγκρίσεως εναλλακτικών συστημάτων θερμικής επεξεργασίας για την επεξεργασία ζωικών αποβλήτων με σκοπό την αδρανοποίηση των παθογόνων παραγόντων της σπογγώδους εγκεφαλοπάθειας ((ΕΕ L 184 της 24.07.1996 )) προβλέπει ότι όλα τα απόβλητα που προέρχονται από θηλαστικά θα πρέπει, στο πλαίσιο της οδηγίας 90/667/ΕΟΚ του Συμβουλίου της 27ης Νοεμβρίου 1990 για τη θέσπιση υγειονομικών κανόνων για τη διάθεση και τη μεταποίηση ζωικών αποβλήτων, τη διάθεσή τους στην αγορά και την προστασία από τους παθογόνους οργανισμούς των ζωοτροφών ζωικής προέλευσης ή με βάση τα ψάρια και για την τροποποίηση της οδηγίας 90/425/ΕΟΚ ((ΕΕ L 363 της 27.12.1990 )), να υποβάλλονται σε επεξεργασία σύμφωνη προς τις παραμέτρους επεξεργασίας που καθορίζονται στο παράρτημα της εν λόγω οδηγίας (133°C, 20 λεπτά, 3 bar).

Σύμφωνα με την οδηγία 90/667/ΕΟΚ του Συμβουλίου, νοούνται ως ζωικά απόβλητα: τα σφάγια ή τμήματα ζώων ή ψαριών, ή τα προϊόντα ζωικής προέλευσης, τα οποία δεν προορίζονται για άμεση ανθρώπινη κατανάλωση. Συνεπώς, όλα τα υλικά υψηλού και χαμηλού κινδύνου που προέρχονται από θηλαστικά, συμπεριλαμβανομένων υλικών ακατάλληλων για ανθρώπινη κατανάλωση, τα οποία δεν προορίζονται για άμεση ανθρώπινη κατανάλωση και τα οποία δεν υπόκεινται σε συγκεκριμένες παρεκκλίσεις (τροφές για κατοικίδια ζώα, δορές και δέρματα, ζελατίνη), θα πρέπει, επίσης, να υποβάλλονται σε επεξεργασία σύμφωνα με τις νέες προδιαγραφές, αν προορίζονται είτε χρησιμοποιούνται για την παραγωγή κτηνοτροφών.

3. και 5. Σύμφωνα με την ισχύουσα κοινοτική νομοθεσία, τα ζωικά απόβλητα υψηλού κινδύνου, συμπεριλαμβανομένων νεκρών ζώων, θα πρέπει να καταστρέφονται με καύση ή ταφή, είτε να μεταποιούνται σε εγκεκριμένη μονάδα υπό επίσημο κτηνιατρικό έλεγχο, προκειμένου να αναμιχθούν με ζωοτροφές. Σε περίπτωση σπογγώδους εγκεφαλοπάθειας των βοειδών (ΣΕΒ), τα μολυσμένα ζώα, τα σφάγια και τα εντόσθια θα πρέπει να καταστρέφονται.

Η Επιτροπή ξεκίνησε δημόσιο διάλογο, όσον αφορά την παραγωγή και τη διάθεση ζωοτροφών από κρεατοστεάλευρα, με σκοπό την αναθεώρηση της κοινοτικής νομοθεσίας για τα ζωικά απόβλητα. Επίσης, εξετάζει τις διάφορες δυνατότητες, όσον αφορα τις οικονομικές, επιστημονικές, περιβαλλοντικές, ηθικές, εμπορικές και άλλες συνέπειες, που θα προκύψουν από τον αποκλεισμό των νεκρών ζώων και των ζώων που προορίζονται για σφαγή («υλικό υψηλού κινδύνου») από τη διατροφική αλυσίδα, καθώς και από τη θέσπιση απαγόρευσης χορήγησης ζωικών πρωτεΐνών στα μηρυκαστικά.

Όσον αφορά την αποτελεσματικότητα της διαδικασίας που περιγράφεται στο παράρτημα της απόφασης 96/449/ΕΚ της Επιτροπής, σχετικά με την αδρανοποίηση του παθογόνου παράγοντα της νόσου scrapie (τρομώδης νόσος των προβάτων) στα κρεατοστεάλευρα, η Επιστημονική Συντονιστική Επιτροπή εξετάζει το θέμα της ασφαλείας των κρεατοσταλεύρων.

Σύμφωνα με τα συμπεράσματα που προέκυψαν από τις σχετικές δημόσιες συζητήσεις καθώς και από τις συστάσεις των επιστημόνων, η Επιτροπή θα προτείνει τροποποίηση της σχετικής νομοθεσίας.

4. Αν υιοθετηθεί η επιλογή του αποκλεισμού των «υλικών υψηλού κινδύνου» από τη διατροφική αλυσίδα, η Επιτροπή θα θεσπίσει σχετικές διατάξεις για την ορθή εφαρμογή της εν λόγω επιλογής, προκειμένου να αποφευχθούν προβλήματα μόλυνσης από τη διασταύρωση δύο διαφορετικών κατηγοριών υλικού.